Document ID: 32014R0260

KOMISJONI MÄÄRUS (EL) nr 260/2014,
24. jaanuar 2014,
millega muudetakse tehnika arenguga kohandamise eesmärgil määrust (EÜ) nr 440/2008, millega kehtestatakse katsemeetodid vastavalt Euroopa Parlamendi ja nõukogu määrusele (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 18. detsembri 2006. aasta määrust (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ, (1) eriti selle artikli 13 lõiget 3,
ning arvestades järgmist:
(1)
Komisjoni määruses (EÜ) nr 440/2008 (2) on esitatud katsemeetodid ainete füüsikalis-keemiliste omaduste, toksilisuse ja ökotoksilisuse määramiseks, mida kasutatakse määruse (EÜ) nr 1907/2006 kohaldamisel.
(2)
Määrust (EÜ) nr 440/2008 on vaja ajakohastada, et lisada prioriteetsena uued ja ajakohastatud alternatiivsed katsemeetodid, mis on OECD poolt hiljuti heaks kiidetud, et vähendada katsetes kasutatavate loomade arvu vastavalt Euroopa Parlamendi ja nõukogu 22. septembri 2010. aasta direktiivile 2010/63/EL teaduslikel eesmärkidel kasutatavate loomade kaitse kohta (3) ning nõukogu 24. novembri 1986. aasta direktiivile 86/609/EMÜ katseteks ja muudel teaduslikel eesmärkidel kasutatavate loomade kaitsega seotud liikmesriikide õigus- ja haldusnormide ühtlustamise kohta (4).
(3)
Käesolevas kohandamismääruses on esitatud kaks meetodit füüsikalis-keemiliste omaduste määramiseks, sealhulgas vees lahustuvuse määramise ajakohastatud meetod ja uus jaotuskoefitsiendi määramise meetod, mis on asjakohane püsivate, bioakumuleeruvate ja toksiliste (PBT) ainete hindamisel; neli uut meetodit ja üks ajakohastatud meetod ökotoksilisuse ning keskkonnas muundumise ja käitumise määramiseks; üheksa meetodit mürgisuse ja muude tervisemõjude määramiseks, sealhulgas neli meetodit sissehingamisel avalduva mürgisuse määramiseks, millest kolm on varasema meetodi ajakohastatud versioonid ja üks on uus meetod, mille eesmärk on vähendada kasutatavate katseloomade arvu ja täiustada mõjude hindamist, korduvannuse toksilisuse 28-päevase katse ajakohastatud versioon, millega hinnatakse ka sisenõristusnäärmetele avalduva mõju näitajaid, toksikokineetika katsemeetodi ajakohastatud versioon, mis on oluline toksikoloogiauuringute kavandamise ja mõistmise jaoks, ning kroonilise mürgisuse, kantserogeensuse ja kombineeritud kroonilise mürgisuse ja kantserogeensuse katsemeetodi ajakohastatud versioon.
(4)
Määrust (EÜ) nr 440/2008 tuleks seepärast vastavalt muuta.
(5)
Käesoleva määrusega ette nähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 440/2008 lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. jaanuar 2014

Labels: 7
3
6
20